**Κώστας Πηλαβάκης**

**Υπεύθυνος για τη Μουσική**

Ο Κώστας Πηλαβάκης έχει συνεργαστεί με μερικούς από τους κορυφαίους κλασικούς μουσικούς στον κόσμο με την ιδιότητα του μάνατζερ, υπεύθυνου περιοδείας, παρουσιαστή συναυλιών και στελέχους δισκογραφικής. Γεννημένος στο Λονδίνο, γόνος οικογένειας Ελλήνων διπλωματών, έχει ελληνική, καναδική και βρετανική υπηκοότητα. Σπούδασε στην Ελλάδα, την Αίγυπτο και τις Ηνωμένες Πολιτείες προτού εγκατασταθεί στον Καναδά το 1965. Λάτρης της μουσικής από νεαρή ηλικία, η πρώτη του δουλειά στον χώρο της μουσικής ήταν ως επικεφαλής του τμήματος κλασικής μουσικής σε δισκοπωλείο της Οττάβας όταν ακόμα σπούδαζε στο πανεπιστήμιο.

Μετά από τριετία (1976-1979) κατά την οποία εργάστηκε ως καλλιτεχνικός μάνατζερ και υπεύθυνος παραγωγής περιοδειών στην David Haber Artists Management, Inc. του Καναδά, υπήρξε Μουσικός Διευθυντής στην Toronto Arts Productions (1979-1981), τη μεγαλύτερη εταιρεία καλλιτεχνικής παραγωγής με εξειδίκευση στα ρεσιτάλ και τη μουσική δωματίου. Ακολούθησε μια τετραετία κατά την οποία διετέλεσε Διευθυντής του Μουσικού Τμήματος του Κέντρου Εθνικών Τεχνών της Οττάβας, υπεύθυνος για τη φιλοξενούμενη ορχήστρα, το θερινό φεστιβάλ όπερας και άλλες μουσικές δραστηριότητες στην καναδική πρωτεύουσα. Το 1985 μετακόμισε στις Ηνωμένες Πολιτείες, όπου υπήρξε Καλλιτεχνικός Διοικητής της Συμφωνικής Ορχήστρας της Βοστώνης και του Tanglewood Festival, σε στενή συνεργασία με τον Μουσικό Διευθυντή Seiji Ozawa. Ξεκίνησε την καριέρα του στις δισκογραφικές εταιρείες το 1989, με την ιδιότητα του Αντιπροέδρου την ολλανδική Philips Classics label. Μεταξύ 1997 και 2009, διετέλεσε Πρόεδρος τριών μεγάλων δισκογραφικών κλασικής μουσικής, των Philips Classics, Decca Music Group and EMI Classics. Το 2010 διορίστηκε Ανώτερος Αντιπρόεδρος της Universal Music Group, επικεφαλής της καλλιτεχνικής διεύθυνσης της Deutsche Grammophon και της Decca.

Το 2016 αποσύρθηκε από τη Universal και πλέον διευθύνει τη δική του εταιρεία παραγωγής και συμβουλευτικής. Μεταξύ άλλων, έχει διατελέσει σύμβουλος για το Φεστιβάλ Saito Kinen της Ιαπωνίας, της Universal Classics και πλέον του Φεστιβάλ Αθηνών & Επιδαύρου. Είναι επίσης μέλος σε διάφορα διοικητικά συμβούλια και συμβουλευτικές επιτροπές, μεταξύ άλλων στη Βασιλική Όπερα της Σκωτίας, τη Διεθνή Κοινότητα Μότσαρτ στο Σάλτσμπουργκ και το Φεστιβάλ της Κωνσταντινούπολης. Από το 2019 έχει ξεκινήσει να συνεργάζεται στενά με την εταιρεία streaming κλασικής μουσικής Idagio σαν μέλος του καλλιτεχνικού συμβουλίου. Μοιράζεται τον χρόνο του μεταξύ Λονδίνου και Αθήνας.